Hämeen poliisin avoimiin virkoihin on ollut tulijoita, mutta poliisipäällkkö Tapio Saarni sanoo, että sijaisuuksien täyttämisessä on ongelmia.

– Erilaisten virkavapauksien tai vuorotteluvapaiden sijaisiksi ei välttämättä löydykään tekijöitä. Tällä hetkellä työttömiä poliisimiehiä ei Suomessa ole.

Vasta puolitoista vuotta sitten Poliisiammattikorkeakoulusta valmistuneiden työnäkymät olivat huonommat kuin vuosiin. Esimerkiksi vuonna 2014 helmikuussa valmistuneista kurssilaisista yhdellekään ei ollut heti tarjolla poliisin työtä. Huonojen työnäkymien takia koulutettavien määrää on viime vuosina pienennetty reippaasti.

Kun samaan aikaan moni pitkän uran tehnyt poliisi on eläköitynyt, työvoimareservi on pienentynyt. Tekijöille on nyt kysyntää.

Vaikka me ottaisimme tuhat uutta opiskelijaa tänään, niin valmistuminen kestää kolme vuotta. Koulutettavien määrää kyllä pitäisi lisätä. Timo Rajala

– Viimeisen kolmen vuoden aikana valmistuneista 800 poliisista työttömänä on nyt vain 28 ja heinäkuun alussa valmistuneista tietojemme mukaan kaikki työllistyivät. Tilanne on aivan räjähdysmäisesti muuttunut parempaan suuntaan, Poliisiammattikorkeakoulun hallintojohtaja Timo Rajala sanoo.

Poliiseista voi tulla kisa

Hämeen poliisipäällikkö Saarni pelkää, että poliisilaitokset joutuvat pian kilpailemaan työvoimasta.

– Kun työttömiä poliiseja oli enemmän, se johti siihen, että koulutusta supistettiin ja arvioitiin, että sillä määrällä pärjätään. Mutta nyt tilanne näyttää kääntyvän toisen suuntaan. Valmistuvia poliiseja on tänä ja tulevina vuosina aika vähän. Poliisiyksiköiden välille voi tulla kilpailua virkojen täyttämisessä.

Poliisiammattikorkeakoulu haluaisi lisätä koulutettavien määrää. Rajala muistuttaa, että miespulaan ei sekään auta heti.

– Vaikka me ottaisimme tuhat uutta opiskelijaa tänään, niin valmistuminen kestää kolme vuotta. Koulutettavien määrää kyllä pitäisi lisätä.

– Nyt ennakoidaan, että puhuttu poliisipula voi olla aivan mahdollinen, Timo Rajala sanoo.

Poliisipäällikkö Saarni vakavoituu.

– Tilanne on hiukan huolestuttava.